Broj: 711-I-2013-P-346/22-02-24

Zagreb, 11. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Zorislava Bujana, voditelja Samostalne službe u Agenciji za zaštitu osobnih podataka,** za davanjem očitovanja Povjerenstva,na 182. sjednici održanoj dana 11. kolovoza 2022.g. daje sljedeće

**OČITOVANJE**

**Ravnatelj i zamjenik ravnatelja Agencije za zaštitu osobnih podataka mogli bi ostvarivati one primitke koji se ne smatraju zabranjenom dodatnom naknadom iz članka 7. točke d) ZSSI/21-a, ukoliko je to propisano zakonom ili drugim općim aktom donesenim na temelju zakona.**

 Obrazloženje

Zahtjev za očitovanjem Povjerenstva podnio je Zorislav Bujan, voditelj Samostalne službe u Agenciji za zaštitu osobnih podataka. U Povjerenstvu je zahtjev zaprimljen 26. srpnja 2022. pod poslovnim brojem 711-U-6982-P-346/22-01-1, povodom kojeg se vodi predmet broj P-346/22.

Člankom 3. stavkom 1. podstavkom 38. propisano je da su ravnatelj i zamjenik ravnatelja Agencije za zaštitu osobnih podataka obveznici ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi je Hrvatski sabor odlukom od 18. svibnja 2020. imenovao Zdravka Vukića na dužnost ravnatelja te Igora Vulju na dužnost zamjenika Agencije za zaštitu osobnih podataka.

Podnositelj traži mišljenje Povjerenstva u vezi mogućnosti, odnosno dopustivosti isplate novčanih primitaka koja nisu isplaćena od dana stupanja na javnu dužnost, a na koju sukladno Smjernici Povjerenstva od 21.01.2022. i Dopuni smjernice o zabrani primitka dodatne naknade od 12. travnja 2022., ravnatelj Agencije za zaštitu osobnih podataka te njegov zamjenik imaju pravo.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo je navedenom Smjernicom te Dopunom Smjernice ukazalo obveznicima koji temeljem ugovora o radu ili drugog ugovora iz radnog odnosa obnašaju dužnost da ne smiju primiti dodatne naknade.

Svaki primitak koji obveznik primi pored plaće za obnašanje javne dužnosti, a ne predstavlja stvarni trošak obnašanja dužnosti (npr. troškovi dolaska na posao) ili se ne isplaćuje kada nastupi određena okolnost koja ima socijalne ili dr. elemente zbog kojih se ne smatra dodatnom naknadom (npr. potpora za novorođeno dijete), predstavlja dodatnu naknadu za poslove obnašanja javnih dužnosti zabranjenu člankom 7. točkom d) ZSSI-a. Stoga ostvarivanje primitaka koji nisu dodatne naknade u tom smislu ne bi bilo suprotno odredbama ZSSI/21-a te bi ravnatelj i zamjenik ravnatelja Agencije za zaštitu osobnih podataka mogli ostvarivati one primitke koji se ne smatraju zabranjenom dodatnom naknadom iz članka 7. točke d) ZSSI/21-a, međutim, ovo pravo imaju samo ukoliko je to propisano zakonom ili drugim općim aktom donesenim na temelju zakona.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositelju zahtjeva, putem e-maila
2. Objava na internetskoj stranici Povjerenstva
3. Pismohrana